Wesley Clark - kandidat za predsjedničku nominaciju Demokratske stranke (17/9/03) - 2003-09-16
Umirovljeni general američke vojske i bivši zapovjednik NATO saveza pridružio se devetorici demokratskih aspiranata za Bijelu kuću
Umirovljeni general Wesley Clark odlučio je kandidirati se na predsjedničkim izborima 2004. Time je postao deseti kandidat iz Demokratske stranke koji će se natjecati za stranačku nominaciju, za zbore u studenom sljedeće godine. Izvori bliski generalu Clarku kažu da je rekao svojim suradnicima da će svoju kandidaturu službeno objaviti sutra u Little Rocku u saveznoj državi Arkansas. Neki politički analitičari kažu da bi mu dugogodišnje vojno iskustvo moglo pomoći da nadiđe prednost koju – u doba rata – uživa predsjednik Bush, kao vrhovni zapovjednik vojnih snaga. Wesley Clark kritizirao je rak u Iraku i napore administracije na poslijeratnoj obnovi te zemlje. Životopis gospodina Clarka prilično je impresivan – bio je prvi u svojoj klasi na vojnoj akademiji West Point, te je obnašao dužnosti zapovjednika američkog Južnog zapovjedništva i snaga NATO saveza tijekom kampanje na Kosovu 1999. Ipak, smatraju ga kandidatom koji nema velike izglede za pobjedu, jer ulazi u predizbornu kampanju relativno kasno. Senator John Edwards danas je službeno objavio svoju kandidaturu za predsjedničku nominaciju Demokratske stranke, za koju se počeo pripremati prije gotovo godinu dana. Ovaj umjereni demokrat s američkog Juga svoju je odluku objavio u tvornici tekstila u Robbinsu u Sjevernoj Karolini, u kojoj je njegov otac radio 36 godina, i u kojoj je i sam svojedobno radio kao perač podova. Na današnjem skupu, senator Edwards je optužio predsjednika Busha da isključivo promiče interese bogatih i da zaboravlja radnike.